ଭୁବନେଶ୍ୱର, ମାର୍ଚ୍ଚ ୧୬(ଲୋକାଲ ୱାୟାର): ବିଶ୍ୱର ହଜାର ହଜାର ଯୁବପିଢ଼ି ମାତ୍ର ୨୦ ସେକେଣ୍ଡରେ ନିଜକୁ ବ୍ୟକ୍ତ କରିବାର ଭିଡିଓ ଆପ୍ ଟିକଟକ୍ ଡାଉନଲୋଡରେ ବ୍ୟସ୍ତ ଓଡ଼ିଶା ମଧ୍ୟ ସେଥିରୁ ପଛରେ ପଡ଼ିନାହିଁ ।
ଚୀନର ବାଇଟଡ୍ୟାନ୍ସ ମାଲିକାନାରେ ଥିବା ଟିକ୍ଟକ୍ ବହୁଳ ବ୍ୟବହୃତ ଏକ ମିଡିଆ ଆପ୍ଲିକେସନ, ଯାହାଦ୍ୱାରା ଛୋଟ ଛୋଟ ଭିଡିଓ ତିଆରି କରି ସେୟାର କରିହୁଏ ।
ସେପ୍ଟେମ୍ବର ୨୦୧୬ରେ ଚୀନର ଡାଇୟୁଁରେ ଲଞ୍ଚ୍ ହୋଇଥିବା ଏହି ଆପ୍ ସାରା ବିଶ୍ୱରେ ମାତ୍ର କେଇ ବର୍ଷ ମଧ୍ୟରେ ଲୋକପ୍ରିୟ ହୋଇପାରିଛି ।
ସୋସିଆଲ ମିଡିଆ ପ୍ଲାଟଫର୍ମ ମ୍ୟୁଜିକାଲ.ଲି ସହ ମିଶ୍ରଣ ପରେ ଏହି ଆପର ପରିଚିତି ବୃଦ୍ଧି ପାଇଥିଲା । ଫଳରେ ଟିକଟକ୍ ବୃହତ ଭିଡିଓ କମ୍ୟୁନିଟିରେ ପରିଣତ ହେବା ସହ ୨୦୧୮ରେ ଫେସବୁକ, ୟୁଟ୍ୟୁବ, ଇନଷ୍ଟାଗ୍ରାମକୁ ପଛରେ ପକାଇ ବିଶ୍ୱର ସର୍ବାଧିକ ଡାଉନଲୋଡ ହେଉଥିବା ଆପ୍ ପାଲଟିଛି ।
ଅନ୍ତର୍ଜାତୀୟ ସ୍ତରରେ ଏହା ୧୫୦ଟି ବଜାରରେ ପହଞ୍ଚି ପାରିବା ସହ ୭୫ଟି ଭାଷାରେ ଉପଲବ୍ଧ ହେଉଛି ।
ସାରା ବିଶ୍ୱରେ ଏହି ଆପ୍ ବ୍ୟବହାରକାରୀଙ୍କ ସଂଖ୍ୟା ୫ ଶହ ନିୟୁତରୁ ଅଧିକ ଥିବା ବେଳେ ଏମାନଙ୍କ ମଧ୍ୟରେ ୨୦ ନିୟୁତ ଭାରତୀୟ । ସ୍ଥାନୀୟ ବଜାରରେ ମଧ୍ୟ ଟିକଟକ୍ ପ୍ରବେଶ କରିସାରିଛି । ଲୋକଙ୍କ ମଧ୍ୟରେ ଆକର୍ଷଣୀୟ ସାମାଜିକ ଛବି ପ୍ରସ୍ତୁତ କରିବାର ଆଗ୍ରହ ଥିବାରୁ ଏହି ଆପର ବହୁଳ ବ୍ୟବହାର ହୋଇପାରିଛି ।
ରାଜ୍ୟରେ ଏହି ଆପର ଲୋକପ୍ରିୟତା ଓ ଏହାର ବିପଜ୍ଜନକ ଆସକ୍ତିର କାରଣ ସଂପର୍କରେ ଓଡ଼ିଶାର ଟିକଟକ୍ ବ୍ୟବହାରକାରୀ ବିଭିନ୍ନ ମତ ଦିଅନ୍ତି ।
କୌଣସି ତାଲିମ ନ ନେଇ ମଧ୍ୟ ମୋ ପାଖରେ ନାଚିବା ଓ ଗାଇବା ଦକ୍ଷତା ରହିଛି । ଯେତେବେଳେ ମୁଁ ଟିକଟକ ରେ ଭିଡିଓ ପୋଷ୍ଟ କରେ ସେତେବେଳେ ମୁଁ ନିଜକୁ ଜଣେ ଅଭିନେତା ବୋଲି ଭାବେ ବୋଲି କୁହନ୍ତି ଭୁବନେଶ୍ୱର ୟୁନିଟ-୮ର ଦେବାଶିଷ ରାଉତ ।
ଟିକଟକ ଦ୍ୱାରା ଜଣେ ନିଜ ଭିତରେ ଥିବା ଅଭିନୟ ଦକ୍ଷତାକୁ ନିଜେ ନିଜେ ଚିହ୍ନିବାର ସୁଯୋଗ ମଧ୍ୟ ରହିଛି ବୋଲି କୁହନ୍ତି ଭଦ୍ରକର ଓମକାର ଆର୍ଯ୍ୟମାନ୍ ।
ଢେଙ୍କାନାଳର ଟିକଟକ୍ ବ୍ୟବହାରକାରୀ ବର୍ଷା କୁହନ୍ତି ଯେ, ମୋ ସାଙ୍ଗମାନେ ଭିଡିଓ ତିଆରି କରନ୍ତି । ମୋର ମଧ୍ୟ ଭିଡିଓ ପ୍ରସ୍ତୁତ କରି ପୋଷ୍ଟ କରିବାକୁ ଇଚ୍ଛା ଥିଲା । ମୁଁ ମଧ୍ୟ ନିଜ ସାଙ୍ଗମାନଙ୍କ ମଧ୍ୟରେ ପ୍ରସିଦ୍ଧ ହେବାକୁ ଚାହୁଁଥିଲି ।
ଟିକ୍ଟକ୍ ମାଧ୍ୟମରେ ଆମେ ନିଜ ପ୍ରତିଭା ବିନା ମୂଲ୍ୟରେ ପ୍ରଦର୍ଶନ କରିପାରୁ ଓ କିଛି ଲୋକ ଏହାଦ୍ୱାରା ରୋଜଗାର ପାଉଛନ୍ତି ତେଣୁ ଏହା ଲାଭଦାୟକ ବୋଲି କୁହନ୍ତି ବାଲେଶ୍ୱରର ନୀତୁଶ୍ରୀ ଗଡନାୟକ ।
ରାଉରକେଲାର ତ୍ରିଲୋଚନ ବେହେରା କୁହନ୍ତି ଟିକଟକ ଭିଡିଓ ପ୍ରସ୍ତୁତ କରିବାକୁ ମୋତେ ଭଲ ଲାଗେ । ମନୋରଂଜନ ସାଙ୍ଗକୁ ମନକୁ ହାଲ୍କା କରିବାର ଏହା ଏକ ମାଧ୍ୟମ । ମୁଁ ଭାବୁନି ଏହାଦ୍ୱାରା ମୋ ପାଠପଢ଼ା କ୍ଷତିଗ୍ରସ୍ତ ହେଉଛି ।
ନୂଆ ନୂଆ ଟିକ୍ଟକ୍ ବ୍ୟବହାର କରୁଥିବା ମୋନାଲିସା ସାମଲ କୁହନ୍ତି ଭିଡିଓ ତିଆରି କରିବାକୁ ଭଲ ଲାଗୁଛି । ହେଲେ ଏଥିରେ ମୋର ବହୁତ ସମୟ ନଷ୍ଟ ହେଉଛି ।
ବହୁ ସଂଖ୍ୟାରେ ଫ୍ୟାନ ଥିବା ସତ୍ୱେ ଟିକ୍ଟକ୍କୁ ଅନେକ ନାପସନ୍ଦ କରିବା ସହ ଏହାକୁ ସମାଲୋଚନା କରିଛନ୍ତି ।
ଟିକ୍ଟକ୍ ବ୍ୟବହାର କରୁନଥିବା ରେଭେନ୍ସା ବିଶ୍ୱବିଦ୍ୟାଳୟର ଅନ୍ୱେଷା ମାନସିଂହ କୁହନ୍ତି ଯେ, ମନୋରଂଜନ ପାଇଁ ଏହା ଭଲ । ହେଲେ ମିଛ ଆବେଗକୁ ମୁଁ ପସନ୍ଦ କରେନି । ଯୁବ ବ୍ୟବହାରକାରୀଙ୍କୁ ଏହି ଆପ୍ ପ୍ରଭାବିତ କରିଛି ଓ ସେମାନେ ଏଥିପ୍ରତି ଆସକ୍ତ ହୋଇ ପଡ଼ିଛନ୍ତି ।
ବୈଷୟିକ ଉନ୍ନତି ପିଲାମାନଙ୍କ ଉପରେ କୁପ୍ରଭାବ ପକାଇଥିବାରୁ ଅଭିଭାବକମାନେ ଚିନ୍ତିତ । କେବଳ କିଶୋର ନୁହେଁ ଦଶ ବର୍ଷରୁ କମ୍ ବୟସର ପିଲାମାନେ ମଧ୍ୟ ଟିକଟକରେ ବ୍ୟସ୍ତ ରହୁଛନ୍ତି ।
ଆଜିର ପିଢ଼ି ନିଜର ସ୍ୱତନ୍ତ୍ର ଦକ୍ଷତା ସତ୍ୱେ ଅନ୍ୟକୁ ଅନୁକରଣ କରି ପ୍ରଚଳିତ ଧାରାରେ ସାମିଲ ହେବାକୁ ଚେଷ୍ଟା କରୁଛନ୍ତି, ଫଳରେ ସେମାନେ ନିଜ ପରିଚୟ ହରାଉଛନ୍ତି ।
ନୂଆଦିଲ୍ଲୀ, ମାର୍ଚ୍ଚ ୧୬ (ଲୋକାଲ ୱାୟାର): ଓଡ଼ିଶାର ଗୌରବମୟ ସଂସ୍କୃତି, ପରମ୍ପରା, ଐତିହ୍ୟ ଓ ସ୍ୱାଦକୁ ଉଜ୍ଜୀବିତ କରିବା ପାଇଁ 'ଓଡ଼ିଶା ପର୍ବ-୨୦୧୯'ର ତୃତୀୟ ସଂସ୍କରଣ ଶୁକ୍ରବାର ନୂଆଦିଲ୍ଲୀର ଲନ୍ ନଂ-୫, ଇଣ୍ଡିଆ ଗେଟଠାରେ ଉଦଘାଟିତ ହୋଇଛି ।
ପୂର୍ବତନ ରାଷ୍ଟ୍ରପତି ପ୍ରଣବ ମୁଖାର୍ଜୀ ପ୍ରଦୀପ ପ୍ରଜ୍ୱଳନ କରି ଉଦଘାଟନ କରିଥିଲେ । ସମ୍ମାନିତ ଅତିଥି ଭାବେ ରାଜ୍ୟସଭା ସାଂସଦ ପଦ୍ମବିଭୂଷଣ ରଘୁନାଥ ମହାପାତ୍ର ଯୋଗଦେଇଥିବା ବେଳେ ଓଡ଼ିଆ ସମାଜ ପରିବାର ଏହି ସନ୍ଧ୍ୟାରେ ଉପସ୍ଥିତ ଥିଲେ ।
ଓଡ଼ିଶାର ସମୃଦ୍ଧ ନୌବାଣିଜ୍ୟ ଇତିହାସକୁ ମନେପକାଇ ଶ୍ରୀ ମୁଖାର୍ଜୀ କହିଥିଲେ, ନୌବାଣିଜ୍ୟ କ୍ଷେତ୍ରରେ ଓଡ଼ିଶା ପ୍ରସିଦ୍ଧି ଲାଭ କରିଥିଲା । ସମଗ୍ର ଦକ୍ଷିଣ-ପୂର୍ବ ଏସିଆରେ ନୌବାଣିଜ୍ୟରେ ଲିପ୍ତ ଥିଲା । ଚୀନ୍ ମହାସାଗରଠୁ ଭାରତ ମହାସାଗର ପର୍ଯ୍ୟନ୍ତ ଓଡ଼ିଆଙ୍କ ଆଧିପତ୍ୟ ଥିଲା । ସ୍ଥଳଭାଗରେ ମଧ୍ୟ ଓଡ଼ିଶା ବାଣିଜ୍ୟ କ୍ଷେତ୍ରରେ ସୁପ୍ରସିଦ୍ଧି ଲାଭ କରିଥିଲା । ସମସ୍ତ କ୍ଷେତ୍ରରେ ଓଡ଼ିଶାର ଗୌରବମୟ ଇତିହାସ ରହିଛି । ମୁଁ ଆଜି ଏଭଳି ଏକ ବିଶାଳ ଆୟୋଜନର ଅଂଶବିଶେଷ ହେବାର ସୁଯୋଗ ପାଇଥିବାରୁ ବେଶ୍ ଗୌରବାନ୍ୱିତ ମନେକରୁଛି ।
ଉଦଘାଟନୀ ସମାରୋହରେ ଓଡ଼ିଆ ସମାଜର ସଭାପତି ସିଦ୍ଧାର୍ଥ ପ୍ରଧାନ କହିଥିଲେ, ଦୁଇଟି ସଂସ୍କରଣର ସଫଳ ସମାପ୍ତି ପରେ ଓଡ଼ିଶା ପର୍ବର ଏହା ତୃତୀୟ ସଂସ୍କରଣ । ଏହି ପର୍ବ ମାଧ୍ୟମରେ ଦିଲ୍ଲୀବାସୀଙ୍କୁ ଓଡ଼ିଶାର ଗୌରବମୟ ସଂସ୍କୃତି ଓ ଐତିହ୍ୟ ସହ ପରିଚୟ କରାଇବା ସହ ଚଳିତବର୍ଷ ଆମେ ଭବିଷ୍ୟତର ଓଡ଼ିଶା ଗଠନ ନିମନ୍ତେ ଥିବା ଲକ୍ଷ୍ୟକୁ ଉପସ୍ଥାପନ କରିବା ନିମନ୍ତେ ଉଦ୍ୟମ କରିଛୁ ।
ଏହି ଭବ୍ୟ ସମାରୋହରେ ଦର୍ଶକ ଗରିମାମୟ ସଂସ୍କୃତିର ଝଲକ ପାଇବା ସଙ୍ଗେ ସଙ୍ଗେ ଏଠାରେ ଉପଲବ୍ଧ ଓଡ଼ିଶାର ବଛା ବଛା ସହରର ସୁସ୍ୱାଦୁ ବ୍ୟଞ୍ଜନ ଆଗନ୍ତୁକଙ୍କୁ ବେଶ୍ ଆମୋଦିତ କରିବ ବୋଲି ଆମର ବିଶ୍ୱାସ । ଉଦଘାଟନୀ ଦିବସର ପ୍ରଥମ ସନ୍ଧ୍ୟାରେ 'ଦେବଧାରା' ଗ୍ରୁପ ଦ୍ୱାରା ପ୍ରସ୍ତୁତ ଗଣନାୟକ ପଞ୍ଚକମ୍, ଓଡ଼ିଶାର ଭୂମିଆ ଜନଜାତିଙ୍କ ଦ୍ୱାରା ପ୍ରସ୍ତୁତ ରଙ୍ଗାରଙ୍ଗ ନୃତ୍ୟ ମହୁରିଆ ଦାଦା, ପାରମ୍ପରିକ ମୁଖାନୃତ୍ୟ, ଓଡ଼ିଶୀ ନୃତ୍ୟ ଏବଂ ଗୁରୁ ମଧୁମିତା ରାଉତ ଓ ଶିଷ୍ୟମାନଙ୍କ ଦାରା ପ୍ରସ୍ତୁତ ଓଡ଼ିଶୀ ଓ ଭାରତନାଟ୍ୟମ୍ର ଫ୍ୟୁଜନ ଦର୍ଶକଙ୍କୁ ମନ୍ତ୍ରମୁଗ୍ଧ କରିଥିଲା ।
ପୁରାତନ ଆଦିବାସୀ ନୃତ୍ୟ ପଶୁମୁଖା ନୃତ୍ୟ ସହ ଅକ୍ଷୟ ମହାନ୍ତିଙ୍କ ସ୍ମୃତିରେ ତାଙ୍କ ସୁପୁତ୍ର ମିତ୍ରଭାନୁ ମହାନ୍ତିଙ୍କ ଦ୍ୱାରା ସ୍ୱତନ୍ତ୍ର ସଙ୍ଗୀତ ଭିତ୍ତିକ ପ୍ରସ୍ତୁତି 'ସ୍ମୃତି ପସରା' ଦର୍ଶକଙ୍କୁ ବିମୋହିତ କରିଥିଲା । ଏହାପରେ ଓଡ଼ିଶାର ପ୍ରମୁଖ ଗାୟକ, ଗାୟିକା ପଙ୍କଜ ଜାଲ୍ ଏବଂ ଅସୀମା ପଣ୍ଡାଙ୍କ ଗୌରବମୟ ସମ୍ବଲପୁରୀ ଗୀତ ଦର୍ଶକଙ୍କୁ ମତୁଆଲା କରିଥିଲା ।
ଓଡ଼ିଶା ପର୍ବ, ଓଡ଼ିଆ ସମାଜ, ଦ୍ୱାରା ଆୟୋଜିତ ଏ ଉତ୍ସବରେ ଆସନ୍ତ ୧୭ ତାରିଖ ପର୍ଯ୍ୟନ୍ତ ସାଂସ୍କୃତିକ କାର୍ଯ୍ୟକ୍ରମ ପରିବେଷଣ କରାଯିବ ।
ଭୁବନେଶ୍ୱର, ମାର୍ଚ୍ଚ ୬(ଲୋକାଲ ୱାୟାର): ପ୍ରକାଶ ଚନ୍ଦ୍ର ରାଉତ ରାଜପୁତ । ଓଡ଼ିଶାର ପୁଅ, କିନ୍ତୁ ପଂଜାବର ସଙ୍ଗୀତ ଦୁନିଆରେ ସୁଫି ସଂଗୀତ ପାଇଁ ଲୋକପ୍ରିୟ ହୋଇଛନ୍ତି ।
କେନ୍ଦ୍ରାପଡ଼ା ଜିଲ୍ଲା ଅନ୍ତର୍ଗତ ଆଳିର କୋଚିଳା ଗ୍ରାମରେ ୧୯୭୮ରେ ତାଙ୍କ ଜନ୍ମ । ପିତା ବନମାଳୀ ଜଣେ ଚାଷୀ । ମା' ରଙ୍ଗଲତା ଜଣେ ଗୃହିଣୀ । ମଧ୍ୟବିତ୍ତ ପରିବାରରେ ଜନ୍ମଗ୍ରହଣ କରିଥିବା ପ୍ରକାଶଙ୍କ ପିଲାଟି ବେଳୁ ସଙ୍ଗୀତ ପ୍ରତି ଥିଲା ଦୁର୍ବଳତା ।
୫ମ ଶ୍ରେଣୀରେ ତବଲା ଶିକ୍ଷା ଆରମ୍ଭ କରିଥିଲେ । ପ୍ରଥମେ ଗୁରୁ ଅନାଦି ଚରଣ ବଳ ଓ ପରେ ଗୁରୁ ବଳରାମ ମଲ୍ଲଙ୍କ ଠାରୁ ତବଲା ଶିଖିଥିଲେ ।
ମାଟ୍ରିକ୍ ପାସ୍ କରିବା ପରେ ଉତ୍କଳ ସଂଗୀତ ବିଶ୍ୱବିଦ୍ୟାଳୟରେ ତବଲା ଓ ସଂଗୀତରେ ଆଇଏ ପାସ୍ କରିଥିଲେ ।
ବୟସ ବଢ଼ିବା ସଙ୍ଗେ ସଙ୍ଗେ କାନ୍ଧରେ ପରିବାରର ବୋଝ ପଡ଼ିଥିଲା । ତବଲା ବାଦନରୁ ପେଟ ପୋଷିବା ସମ୍ଭବ ହେଲାନାହିଁ । ପ୍ରକାଶ ବାଧ୍ୟ ହୋଇ ଚାକିରି ଉଦ୍ଦେଶ୍ୟରେ ଦିଲ୍ଲୀ ଚାଲିଗଲେ ।
ସେଠାରେ ଘରୋଇ କମ୍ପାନୀରେ କାମ କଲେ । ତେବେ ସଂଗୀତ ଦୁନିଆର ଝୁଙ୍କ୍ ତାଙ୍କ ମନକୁ ଆନ୍ଦୋଳିତ କରୁଥିଲା । ସମୟକ୍ରମେ ଡ. ଏସ. ସି ଶେଖରଙ୍କ ସଂସ୍ପର୍ଶରେ ଆସିଲେ । ତାଙ୍କଠାରୁ ଗୀତ ଶିକ୍ଷା କଲେ ।
ତାଙ୍କ ସ୍ୱରର ଯାଦୁ ଅନ୍ୟଙ୍କୁ ପ୍ରଭାବିତ କରିଥିଲା । ତବଲା ବାଦକ ସହ କଣ୍ଠଶିଳ୍ପୀର ମାନ୍ୟତା ଲାଭ କଲେ । ଏହା ମଧ୍ୟରେ ପଞ୍ଜାବୀ କଣ୍ଠଶିଳ୍ପୀ ଉସ୍ତାଦ୍ ହରବିନ୍ଦଜିତ୍ ସିଂହ ବିଲ୍ଲାଙ୍କ ସହ ତାଙ୍କ ଦେଖା ହୋଇଥିଲା ।
ହରବିନ୍ଦଜିତ୍ ତାଙ୍କ ସଂଗୀତ ଶୁଣି ତାଙ୍କୁ ପଞ୍ଜାବ ଆସିବାକୁ ନିମନ୍ତ୍ରଣ କରିଥିଲେ । ୨୦୦୧ରେ ପ୍ରକାଶ ପଞ୍ଜାବ ଯାଇ ସୁଫି ଶିଖିବା ଆରମ୍ଭ କଲେ । ମାତ୍ର ବର୍ଷ କେଇଟାରେ ଚାହୁଁ ଚାହୁଁ ସେ ପଞ୍ଜାବୀ କହିବା ଶିଖି ସୁଫି ଉସ୍ତାଦ ହୋଇଗଲେ ।
'ଗଜଲ ପଞ୍ଜାବ', 'ଗୋରି ତେରୀ ଇସ୍ କେଦି', 'ମିତ୍ ଖେର୍ ମାଙ୍ଗା', 'ଦୁଆନା କୋଇ' ଭଳି ବହୁ ଲୋକପ୍ରିୟ ସଂଗୀତ ଗାନ କରି ସେ ଶ୍ରୋତାଙ୍କ ମନରେ ବସା ବାନ୍ଧିନେଲେ । ତାଙ୍କର ଏହି ସୁମଧୁର କଣ୍ଠ ପାଇଁ ସେ ଦୂରଦର୍ଶନ ଓ ବେତାରର କଳାକାର ସ୍ୱୀକୃତି ହାସଲ କରି ବହୁ ଅନୁଷ୍ଠାନ ପକ୍ଷରୁ ସମ୍ମାନିତ ହୋଇଛନ୍ତି ।
ପ୍ରକାଶ ବର୍ତ୍ତମାନ ସୁଦ୍ଧା ୪୦ରୁ ଅଧିକ ପଞ୍ଜାବୀ ଆଲବମରେ କଦାନ କରିବା ସହ ୬୦ଟି ସଂଗୀତରେ ନିର୍ଦ୍ଦେଶନା ଦେଇସାରିଛନ୍ତି । ଏହାସହ ୫ଟି ଓଡି଼ଆ ଆଲବମରେ ମଧ୍ୟ କଣ୍ଠଦାନ କରିଛନ୍ତି ।
ଆଗକୁ ଆହୁରି ୫ଟି ଆଲବମ୍ କରିବାର ଯୋଜନା କରୁଛନ୍ତି । ନିଜେ ସଂଗୀତ ଗାନ କରିବା ସହିତ ଜଳନ୍ଧରରେ 'ସୁରସରଗମ୍ ସଂଗୀତ ବିଦ୍ୟାଳୟ' ପ୍ରତିଷ୍ଠା କରି ସେଠାରେ ପଞ୍ଜାବୀ ଓ ଓଡି଼ଆ ସଂଗୀତ ଶିକ୍ଷା ପ୍ରଦାନ କରୁଛନ୍ତି ।
ପଞ୍ଜାବରେ ପତ୍ନୀ ସୁମନଲତା ରାଉତ ମୋଙ୍ଗତ୍ରା, ଦୁଇ ପୁଅ ରାଘବ ଓ ହାର୍ଦ୍ଦିକଙ୍କ ସହ ସେ ରହୁୁଛନ୍ତି । ଓଡି଼ଆ ସଂଗୀତ ପ୍ରତି ତାଙ୍କର ରୁଚି ରହିଛି । ଆଗାମୀ ଦିନରେ ସୁଯୋଗ ମିଳିଲେ ସେ ନିଶ୍ଚିତ ଓଡି଼ଆ ଚଳଚ୍ଚିତ୍ର ଜଗତରେ ନିଜ ଯାଦୁ ଦେଖାଇବେ ବୋଲି ପ୍ରକାଶ କହିଛନ୍ତି ।
କେନ୍ଦୁଝର, ନଭେମ୍ବର ୨୭ (ଲୋକାଲ ଓ୍ବାୟାର) କେନ୍ଦୁଝରରେ ଆରମ୍ଭ ହୋଇଥିବା ଆଦିରଙ୍ଗା ଆଦିବାସୀ ମହୋତ୍ସବରେ ମେଘାଳୟ ରାଜ୍ଯରୁ ଆସିଥିବା ଗୋରୋ ସମ୍ପ୍ରଦାୟର କଳାକାର ମାନଙ୍କ ଦ୍ବାରା ପରିବେଷିତ ଲୋକନୃତ୍ୟ ଓଙ୍ଗଲା ଦର୍ଶକ ମାନଙ୍କୁ ବେଶ ଆକୃଷ୍ଟ କରିଛି।
ଓଙ୍ଗଲା ନୃତ୍ୟ ଫସଲ ଅମଳ ସମୟରେ ଖୁସି ମନାଇବାପାଇଁ ପରିବେଷଣ କରାଯାଇଥାଏ ବୋଲି ମହୋତ୍ସବରେ ଯୋଗ ଦେବାକୁ ଆସିଥିବା ଓଙ୍ଗଲା ନୃତ୍ୟ ଦଳର ମୁଖ୍ୟ ଚେରାନମୋମିନ ମାନସିଙ୍ଗ କହିଛନ୍ତି।
ଏହି ନୃତ୍ୟରେ ଉଭୟ ମହିଳା ଏବଂ ପୁରୁଷ ସାମିଲ ହୋଇଥାନ୍ତି, ମହିଳାମାନେ ହାତରେ ତାଳିମାରି ଧୂନର ତାଳେ ତାଳେ ନାଚିଥାନ୍ତି । ତେବେ ଏହି ନୃତ୍ୟରେ ସେମାନେ ଭଲ ଫସଲ ପାଇଁ ଭଗବା ମିସି ସାଲଜଙ୍ଗଙ୍କୁ ଆରାଧନା କରିଥାନ୍ତି ।
ତେବେ ଆଦିରଙ୍ଗା ମହୋତ୍ସବରେ ଓଙ୍ଗାଲ ନୃତ୍ୟର ପ୍ରତ୍ୟେକ ଶୈଳୀରେ ପ୍ରକୃତିର ସୌନ୍ଦର୍ଯତା, ଗାରୋ ସଂପ୍ରଦାୟର ପୁରାତନ ସଭ୍ୟତାର ଝଲକ ଦେଖିବାକୁ ମିଳିଥିଲା ।
କଟକ, ନଭେମ୍ବର ୨୭ (ଲୋକାଲ ୱାୟର) କଟକ ବାଲିଯାତ୍ରାରେ ଓରମାସ ଷ୍ଟଲରେ ମାତ୍ର ତିନି ଦିନରେ ମୋଟ ୫ କୋଟି ୧୪ ଲକ୍ଷ ଟଙ୍କାର ବ୍ୟବସାୟ ହୋଇଥିବା ବେଳେ ଏହା ପୂର୍ବର ସମସ୍ତ ରେକର୍ଡ କୁ ଭାଙ୍ଗି ଥିବା ଜଣେ ଅଧିକାରୀ ମଙ୍ଗଳବାର କହିଛନ୍ତି।
ସେହିପରି ଭିନ୍ନକ୍ଷମ ମହିଳା ସଶକ୍ତି କରଣ ଷ୍ଟଲ ଓ କିନ୍ନରମାନଙ୍କ ଦ୍ବାରା ଖୋଲାଯାଇଥିବା ଷ୍ଟଲର ୩ୟ ଦିନରେ ୨ ଲକ୍ଷ ୫୫ ହଜାର ଟଙ୍କା ବ୍ୟବସାୟ ହୋଇଥିବା ବେଳେ ପ୍ରଥମ ଦିନରେ ଏକ ଲକ୍ଷ ୭ ହଜାର ଏକ ଶହ ଓ ଦ୍ୱିତୀୟ ଦିନରେ ଏକ ଲକ୍ଷ ୫୯ ଲକ୍ଷ ୮୫୦ ଟଙ୍କା ବ୍ୟବସାୟ ହୋଇଛି ।
ଜେଲରେ ବନ୍ଦୀ ଜୀବନ କାଟୁଥିବା କଏଦୀ ମାନଙ୍କର ହାତ ତିଆରି ସାମଗ୍ରୀର ଚାହିଦା ରହିଛି ବାଲିଯାତ୍ରାରେ। ଗାନ୍ଧୀ ଶିଳ୍ପ ବଜାର ପରିସରରେ ଜେଲ ସାମଗ୍ରୀର ପସରା ଖୋଲିଛି । ଏଠାରେ ଘଣା ସୋରିଷ ତେଲ, ଗାମୁଛା , ଲୁଙ୍ଗି , ସବାଇ ଘାସରେ ତିଆରି ସୋଫାସେଟ ଆଦି ମିଳୁଛି । ଗତ ବର୍ଷ ପ୍ରାୟ ୮ଲକ୍ଷ ଟଙ୍କାର ସାମଗ୍ରୀ ବିକ୍ରି ହୋଇଥିଲା ବେଳେ ଏଥର ଏହା ବୃଦ୍ଧି ପାଇ ୧୦ଲକ୍ଷ ହେବ ବୋଲି କୁହାଯାଇଛି ।
ଠିକ ସେହି ପରି ଖଦୀବୋର୍ଡ ପକ୍ଷରୁ ବାଲିଯାତ୍ରାର ଓରମାସ୍ ଷ୍ଟଲ୍ରେ ଉପଲବ୍ଧ ହେଉଛି କନ୍ଧମାଳ ହଳଦୀ, ଅଦା, ଝୁଣା, ମୁଗ, ଛତୁଆ, ବେସର, ସୋରିଷ, ଆମ୍ବୁଲ, ମୁଗ ଇତ୍ୟାଦି କନ୍ଧମାଳ ହଳଦୀର ଅଧିକ ଚାହିଦା ରହିଛି ।
ବାଲିଯାତ୍ରାରେ ଏଥର ଆକର୍ଷଣ ସାଜିଛି ମାଟିର ଘରକରଣା ସାମଗ୍ରୀ । ତଳ ପଡିଆର ଓରମାସ ଷ୍ଟଲରେ ଏହି ସବୁ ସାମଗ୍ରୀ ବିକି ହେଉଛି । ସୁବର୍ଣ୍ଣପୁର ଜିଲ୍ଲାର କୁହିବାହାଲ ଅଞ୍ଚଳର ମାଁ ରାମଚଣ୍ଡୀ ସ୍ୱୟଂ ସହାୟିକା ଗୋଷ୍ଠୀ ପକ୍ଷରୁ ମାଟିରେ ନିର୍ମିତ କଡାଇ, ଚା କପ, ଗ୍ଲାସ, ତାୱା, ଲଣ୍ଠନ, ଫୁଲଦାନୀ ଭଳି ବିଭିନ୍ନ ଭେରାଇଟିର ସାମଗ୍ରୀ ଏହି ଷ୍ଟଲରେ ମିଳୁଥିବା ବେଳେ ମୟୁରଭଞ୍ଜରୁ ଆସିଥିବା ବାଉଁଶ ନିର୍ମିତ ନାନାଦି ଘରସଜା ଜିନିଷର ବିକ୍ରି ବଢିଛି ।
ବାଉଁଶ ତିଆରି ରଥ, ବୋଇତ, ମନ୍ଦିର, ଜାହାଜ, ପେନ୍ଷ୍ଟାଣ୍ଡ, ଫୁଲଦାନୀ, ଚାବିରିଙ୍ଗ ଭଳି ନାନାଦି ଘରସଜ୍ଜା ଜିନିଷ ଏଠାରେ ଉପଲବ୍ଧ ହେଉଛି ।
ଦର ବୃଦ୍ଧି କାରଣରୁ ଏଥର ବାଳିଯାତ୍ରାରେ ହସ୍ତତନ୍ତ ଶାଢୀ ବ୍ୟବସାୟ ମାନ୍ଦା ରହିଛି । ଓରମାସ ପରିସରରେ ପଡିଥିବା ହସ୍ତତନ୍ତ ମେଳା ତଥା ପ୍ରଦର୍ଶନୀରେ ଏଥର ମାନ୍ଦାବସ୍ଥା ପରିଲକ୍ଷିତ ହୋଇଛି।
କଟକ, ନଭେମ୍ବର ୨୬(ଲୋକାଲ ୱାୟାର)କଥାକାର ଇଂ ବିଷ୍ଣୁ ସାହୁଙ୍କ ପୌରହିତ୍ୟରେ 'ଗପଘରର ମାସିକ ଗପ ପାଠୋତ୍ସବ ଓ ପୁସ୍ତକ ଉନ୍ମୋଚନ ଉତ୍ସବ ଅନୁଷ୍ଠିତ ହୋଇଯାଇଛି ।
ଆୟୋଜିତ ଏହି ଆସରରେ କଥାକାର ଅଜୟ ସ୍ୱାଇଁ ଓ ହିରଣ୍ମୟୀ ମିଶ୍ର ଦୁଇଟି ଚମତ୍କାର ଗପ ପଢି ଆସରର ପରିବେଶକୁ ଆବେଗ ମୟ କରି ଦେଇଥିଲେ ।
ଉତ୍ସବ ଅବସରରେ ଗପଘରର ଆବାହକ ରବିନାରାୟଣ ଦାଶଙ୍କ ଦ୍ୱାରା ଲିଖିତ ଓ ପଶ୍ଚିମା ପ୍ରକାଶନୀ ଦ୍ୱାରା ପ୍ରକାଶିତ ଉପନ୍ୟାସ 'ଡାର୍ଟି ପିକଚର' ଉନ୍ମୋଚିତ ହୋଇଥିଲା ।
ଉପନ୍ୟାସର ସମୀକ୍ଷା କରିଥିଲେ ଅଧ୍ୟାପକ ପ୍ରସନ୍ନ ସ୍ୱାଇଁ ଓ ପ୍ରକାଶକୀୟ ବକ୍ତବ୍ୟ ରଖିଥିଲେ ପ୍ରକାଶକ ତଥା କବି ଅଶୋକ ମହାନ୍ତି ପାଠ କରାଯାଇଥିବା ଗପ ଦୁଇଟିର ଆଲୋଚନା କରିଥିଲେ ।
ବିଶିଷ୍ଟ ଲେଖିକା ଡକ୍ଟର ସୁଲୋଚନା ଦାସ କଥାକାର ଚିତ୍ତ ରଞ୍ଜନ ଚିରଞ୍ଜିତ ସ୍ୱାଗତ ଭାଷଣ ଓ ଅତିଥି ପରିଚୟ ପ୍ରଦାନ କରିଥିଲା ବେଳେ ଅଧ୍ୟାପକ କମଳ ମାହୁନ୍ତ ଧନ୍ୟବାଦ ଅର୍ପଣ କରିଥିଲେ ।
କଟକ, ନଭେମ୍ବର ୨୬(ଲୋକାଲ ୱାୟାର)ବାଣୀପୀଠ ଶ୍ରୀରାମ ଚନ୍ଦ୍ର ଭବନରେ ବିଶିଷ୍ଟ କଥାଶିଳ୍ପୀ ରାଜକିଶୋର ପଟ୍ଟନାୟକଙ୍କ ତୈଳଚିତ୍ର ଉନ୍ମୋଚିତ ହୋଇଯାଇଛି ।
ଉତ୍କଳ ସାହିତ୍ୟ ସମାଜ ପକ୍ଷରୁ ଏ ନେଇ ଆୟୋଜିତ ଉତ୍ସବରେ ସାହିତ୍ୟ ସମାଜର ସଭାପତି ଡକ୍ଟର ବିଜୟାନନ୍ଦ ସିଂହ ଅଧ୍ୟକ୍ଷତା କରିଥିଲେ ।
ଏଥିରେ ମୁଖ୍ୟ ଅତିଥି ଭାବେ ବିଶିଷ୍ଟ କଥାକାର ପ୍ରଫେସର ଶାନ୍ତନୁ ଆଚାର୍ଯ୍ୟ, ସମ୍ମାନନୀୟ ଅତିଥି ଭାବେ ଆଡଭୋକେଟ୍ ଜେନେରାଲ ସୂର୍ଯ୍ୟ ପ୍ରସାଦ ମିଶ୍ର, ବରେଣ୍ୟ ଅତିଥି ବିଶିଷ୍ଟ ଶିକ୍ଷାବିତ୍ ଡକ୍ଟର ନରେନ୍ଦ୍ର ପ୍ରସାଦ ଦାସ, ସମ୍ମାନନୀୟ ବକ୍ତା ବ୍ରହ୍ମାନନ୍ଦ ମହାନ୍ତି ପ୍ରମୁଖଙ୍କ ସହ ରାଜକିଶୋରଙ୍କ ପୁତ୍ର ତଥା କେନ୍ଦ୍ରୀୟ ପ୍ରଶାସନିକ ନ୍ୟାୟାଧୀକରଣର ବିଚାର ବିଭାଗୀୟ ସଦସ୍ୟ ଅଶୋକ ପଟ୍ଟନାୟକ ଯୋଗ ଦେଇଥିଲେ।
କଟକ, ନଭେମ୍ବର ୨୬(ଲୋକାଲ ୱାୟାର)ଏକ ସାଲର ଦାମ ୧ ଲକ୍ଷ ଟଙ୍କା । କଟକ ବାଲିଯାତ୍ରାର ଓରମାସ ପକ୍ଷରୁ କରାଯାଇଥିବା ଜାତୀୟ ପଲିଶ୍ରୀ ମେଳାରେ ଜାମ୍ମୁକାଶ୍ମୀରରୁ ଆସିଥିବା ସାଲ ବି ଲକ୍ଷେ ଟଙ୍କାରେ ବିକ୍ରି କରାଯାଉଥିବାର ଦେଖିବାକୁ ମିଳିଛି ।
ଏହି କାଶ୍ମିରୀ ସାଲ ଷ୍ଟଲରେ ୩୦୦ ଟଙ୍କାରୁ ଏକ ଲକ୍ଷ ଟଙ୍କିଆ ପର୍ଯ୍ୟନ୍ତ ସାଲ ବିକ୍ରି ପାଇଁ ରହିଥିବାର କୁହନ୍ତି ବ୍ୟବସାୟୀ ନାସିର ।
ଜାମ୍ମକାଶ୍ମୀରର ଶ୍ରୀନଗରରୁ ଏହି ସାଲ୍, ଷ୍ଟୋଲ, ମଫଲର ଓ ଶାଢୀର ପସରାରେ ବି ବେଶ ଭିଡ ପରିଲକ୍ଷିତ ହେଉଛି ।
ଗତ ବର୍ଷ ୪ ଲକ୍ଷ ଟଙ୍କାର ସାଲ ବିକ୍ରି କରିଥିଲା ବେଳେ ଏଥର ପ୍ରଥମ ଦିନରୁ ବି ଭଲ ବ୍ୟବସାୟ ହୋଇଥିବା ସେ କୁହନ୍ତି ।
ଗତ ୮ ବର୍ଷ ଧରି ସେ କଟକ ବାଲିଯାତ୍ରାକୁ ଆସୁଥିଲା ବେଳେ ସେ ଏଠାରେ ରଖିଥିବା ଏକମାତ୍ର ଗୋଟିଏ ଲକ୍ଷେ ଟଙ୍କିଆ ସାଲର ଗ୍ରାହକ ଜୁଟି ନ ଥିବା କୁହନ୍ତି ।
କଟକ, ନଭେମ୍ବର ୨୬(ଲୋକାଲ ୱାୟାର)କଟକରେ ପୂଜା ସିଜିନ ଏକପ୍ରକାର ଶେଷ ହୋଇଛି । ଗଣେଶ ପୂଜାରୁ ଆରମ୍ଭ ହୋଇ କାର୍ତିକେଶ୍ୱର ପୂଜାରେ ଏହା ସମାପ୍ତ ହୋଇଛି ।
ଦୁଇ ଦିନ ଧରି କାର୍ତିକେଶ୍ୱର ଭସାଣି ଅନୁଷ୍ଠିତ ହୋଇଯାଇଛି ।
ଦୁଇ ଦିନରେ ୮୭ଟି ମେଢର ପ୍ରତିମା ବିସର୍ଜନ କରାଯାଇଛି ।
ମେଢ ଗୁଡିକ ଗୋଟିଏ ପରେ ଶୋଭାଯାତ୍ରାରେ ଯାଇ ମହାନଦୀରେ ବିସର୍ଜିତ ହୋଇଥିଲେ ।
ମେଢ ଗୁଡିକ ବକ୍ସିବଜାର,ମିଶନରୋଡ ଦେଇ ମହାନଦୀର କାର୍ତ୍ତିକେଶ୍ବର ଗଡାରେ ପହଂଚିବା ପରେ ସେଠାରେ ନିର୍ମିତ ଅସ୍ଥାୟୀ ପୋଖରୀରେ ପ୍ରତିମା ଗୁଡିକୁ ବିସର୍ଜନ କରାଯାଇଥିଲା ।
ତେବେ ଭସାଣି ଉତ୍ସବ ପାଇଁ ସହରରେ ନାହିଁ ନଥିବା ଟ୍ରାଫିକ ଭିଡ ପରିଲକ୍ଷିତ ହୋଇଥିଲା । ବାଲିଯାତ୍ରା ଓ କାର୍ତିକ ଭସାଣି ଏକ ସମୟରେ ଅନୁଷ୍ଠିତ ହୋଇ ଆସୁଥିବାରୁ ଟ୍ରାଫିକ ନିୟନ୍ତ୍ରଣ କରିବା ପୋଲିସ ଲାଗି କାଠିକର ପାଠ ହୋଇଥିଲା ।
ସହରରେ ଭସାଣି ଲାଗି ପ୍ରାୟ ୨୦ପ୍ଲାଟୁନ ପୋଲିସ ନିୟୋଜିତ ଥିଲେ ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
